En række programformater fra Radio24syv fortsætter hos Berlingske Media.

Det skriver Berlingske Media i en pressemeddelelse.

Berlingske Media har været medejer af radiostationen, som lukker og slukker torsdag, de seneste otte år.

B.T. overtager "Fodbold FM", "Politiradio" og "Det, vi taler om".

Euroinvestor overtager "Millionærklubben".

Berlingske kommer til at udgive "Cordua og Steno", "Kampagnesporet" og "Hitlers Æselører".

Weekendavisen viderefører "24 spørgsmål til professoren".

- Jeg vil ikke se passivt til, når journalistisk talent stoppes, skriver Anders Krab-Johansen, koncernchef hos Berlingske Media, på Twitter.

Hvad sker der med programmerne?

Berlingske Media overtager programformaterne, men det betyder ikke nødvendigvis, at programmerne kommer til at leve videre med de eksisterende værter.

Søren Hanghøj, vært på Fodbold FM, stopper den 31. oktober. Han siger, at overtagelsesprocessen er gået stærkt, og han er ikke sikker på, der er et konkret bud på en ny vært til programmet.